Lühiülevaade Märjamaa valla 2024. aasta eelarvest

# 2023. aasta oktoobris võeti vastu [Märjamaa valla arengukava 2018-2030](https://www.riigiteataja.ee/akt/420102023016) uus redaktsioon koos tegevuskava, investeeringute kava ja eelarvestrateegiaga aastateks 2023-2027. [Märjamaa valla 2024. aasta eelarve](https://www.riigiteataja.ee/akt/426012024036?leiaKehtiv) võeti vastu Märjamaa Vallavolikogu 23.01.2024 määrusega nr 62 ning on koostatud tekkepõhiselt, mis tähendab, et tehingud kajastatakse vastavalt nende toimumisele, sõltumata sellest, millal nende eest raha laekub või välja makstakse. Valla eelarveaasta algab 1. jaanuaril ja lõpeb 31. detsembril. [Märjamaa valla 2024. aasta eelarve I lisaeelarve](https://www.riigiteataja.ee/akt/422032024012) vastu võtmisega 19.03.2024. aastal täpsustati tasandus- ja toetusfondist laekuvad eraldised ning viidi üle aastavahetuse jäägist pooleli jäänud põhivarade soetused ja projektide rahalised vahendid.

# Käesolevas lühiülevaates võrreldakse 2024. aasta eelarvet eelmise aasta eelarve tegeliku täitmisega.

2024. aasta peamised prioriteedid on:

* Märjamaa vald on turvaline, atraktiivne ning loodussõbraliku elu- ja töökeskkonnaga vald, kus avalike teenuste võrgustik on optimaalne ja kättesaadav kõigile vallaelanikele.
* Käesoleval aastal investeeritakse kõige enam elukeskkonna parendamisse: rekonstrueeritakse ja ehitatakse kruusa ja mustkattega teid. Alustatakse Märjamaa-Valgu kergliiklustee projekteerimise ja ehitamisega ning Tammi tee rekonstrueerimisega ja Märjamaa uue jäätmejaama tegevuse laiendamisega ning ümberasumisega Orgitale. Jätkatakse Metsanurga tänava piirkonna sademevee taaskasutussüsteemi rajamise projektiga.
* 2024. aastal tagatakse magistrikraadiga valla lasteaedade ning Muusika- ja kunstikooli õpetajatele üldhariduskoolide õpetajatega võrdne riiklikult kehtestatud alampalk (1803 eurot täistööajaga töötamise korral) ja teistele õpetajatele 90% riiklikult kehtestatud alampalga määrast.

Põhitegevuse tulud[[1]](#footnote-1)

**2024. aasta eelarves on planeeritud tulud 15,5 miljonit eurot. See on 0,5 miljonit eurot ehk 3,5% suurem kui 2023. aasta eelarve tegelik täitmine. Põhitegevuse tulud moodustuvad maksutuludest, kaupade ja teenuste müügitulust, saadavatest toetustest tegevuskuludeks ja muudest tegevustuludest.**

* Eelarve tuludest 55,4% ehk 8,6 miljonit eurot moodustab tulumaks (võrreldes 2023. aastaga kasv +12,4%)[[2]](#footnote-2). 2024. aastast langetati kohalikele omavalitsustele eraldatavat füüsilise isiku tulumaksu määra 11,96%-lt 11,89%-le ja lisati pensionituludelt laekuv tulumaks 2,5%.
* Kaupade ja teenuste müügist kogutakse eelarvesse 5,5% ehk 0,9 miljonit eurot (+3,1%).
* Saadavad toetused moodustavad eelarve tuludest 35,0%, ulatudes 5,4 miljoni euroni (-8,2%).

Käesoleval aastal on tasandusfondi eraldisteks planeeritud 1,5 miljonit eurot ja toetusfondi eraldisteks 3,8 miljonit eurot, kokku 5,3 miljonit eurot. Toetusfondist liiguvad käesoleval aastal asendus- ja järelhoolduse toetus, matusetoetus ning pikaajalise hoolduse vahendid kohalikele omavalitsuse eraldatavasse tasandusfondi. Eelmisel aastal laekus tasandus- ja toetusfondist kokku 5,6 miljonit eurot. Seega vähenemine 0,3 miljonit eurot ehk 5,5%. Kinnitatud eelarves on planeeritud muid toetuseid tegevuskuludeks 0,1 miljonit eurot. Aasta jooksul saadavad projektitoetused lisatakse eelarvesse lisaeelarvetega.

* Muud tulud (maamaks, maavarade kaevandamise tasu, vee erikasutus jms) moodustavad eelarve tuludest 4,1% ehk 0,6 miljonit eurot (+5,1%).

Põhitegevuse kulud [[3]](#footnote-3)

**2024. aasta eelarves on planeeritud põhitegevuse kulud 14,5 miljonit eurot. See on 0,6 miljonit eurot ehk 4,4% enam kui 2023. aasta eelarve tegelik täitmine.**

Põhitegevuse kulud jaotuvad käesoleval aastal kaheksa erineva valdkonna vahel, mis omakorda jagunevad majandusliku sisu alusel kaheks: antavad toetused ja muud tegevuskulud (majandamis- ja personalikulud).

* **Haridus** moodustab suurima osa põhitegevuse kuludest 54,5% ehk 7,9 miljonit eurot, suurenemine 1,5%**:**
	+ sh personalikulud6,0 miljonit eurot (+3,6%).
	+ sh majandamiskulud 1,8 miljonit eurot (-4,9%).
	+ sh antavad toetused 0,1 miljonit eurot (-0,5%).
* **Sotsiaalne kaitse** moodustab 15,2% ehk 2,2 miljonit eurot, suurenemine 15,6%.
	+ sh personalikulud0,3 miljonit eurot (+27,4%).
	+ sh majandamiskulud 0,7 miljonit eurot (-13,4%).
	+ sh antavad toetused 1,2 miljonit eurot (+38,2%).

Ülejäänud 30,3% põhitegevuse kuludest ehk 4,4 miljonit eurot, suurenemine 4,9%, jaguneb kuue valdkonna vahel järgmiselt:

* **Vaba aeg, kultuur, religioon** 1,8 miljonit eurot (+4,8%).
* **Üldised valitsussektori teenused** 1,5 miljonit eurot (+11,7%), sh on reservfondi suuruseks planeeritud 0,05 miljonit eurot ehk 3,4% valitsussektori kuludest.
* **Majandus** 0,7 miljonit eurot (+10,5%).
* **Muud** ehk 0,4 miljonit eurot (-18,6%) jaguneb keskkonnakaitse, elamu- ja kommunaalmajanduse ja tervishoiu valdkonna kulude vahel.

Majandamis- ja personalikulud tervikuna moodustavad 87,9% ehk 12,8 miljonit eurot, suurenedes 2,1% võrrelduna 2023. aasta täitmisega. Personalikulud moodustavad 58,5% ja majandamiskulud 29,4 % põhitegevuse kuludest. Antavad toetused moodustavad 12,1% ehk 1,7 miljonit eurot, suurenedes 25,6% eelmise aasta täitmisega võrreldes. Antavad toetused suurenevad 01.07.2023 jõustunud hooldereformi tõttu.

Joonis 1. Põhitegevuse kulud majandusliku sisu alusel valdkonniti 2024. aastal võrreldes 2023. aasta eelarve täitmisega (tuhat eurot)

Investeerimistegevus

**2024. aasta eelarves on planeeritud investeerimistegevuse kulud 5,2 miljonit eurot, mis on 2,7 miljonit eurot suurem kui 2023. aastal tegelik täitmine. 2024. aastaks planeeritud põhivarade soetustest on 2,5 miljonit kavandatud toetuste arvelt.**

**Investeerimistegevuse kulud koosnevad:**

* **põhivara soetustest**, mis moodustab 88,5% ehk 4,6 miljonit eurot kogu investeerimistegevuse kuludest ning millest suurimad investeeringuobjektid on järgmistes valdkondades:
	+ - Majanduse valdkonda investeeritakse tänavu 2,4 miljonit eurot. Suuremad investeeringud on: kruusa- ja mustkattega teede rekonstrueerimine ja ehitamine, Märjamaa-Valgu kergliiklustee projekteerimine ja ehitamine, Tammi tee rekonstrueerimine, Metsanurga tänava piirkonna sademevee taaskasutussüsteemi rajamise jätkamine.
		- Hariduse ja kultuuri valdkonda investeeritakse tänavu 0,9 miljonit eurot. Suurimaks investeeringuks on Märjamaa muusika- ja kunstikooli uute ruumide rajamine Märjamaa gümnaasiumi hoonesse.
		- Keskkonna valdkonda investeeritakse 0,8 miljonit eurot. Suurimaks investeeringuks on Märjamaa uue jäätmejaama tegevuse laiendamine ja ümberasumine Orgitale.
		- Vaba aja, kultuuri ja religiooni valdkonda investeeritakse 0,3 miljonit eurot. Suurimaks investeeringuks on Sillaotsa talumuuseumi näituseküüni köögi ja külastajate sanitaarsõlme väljaehitamine.
		- Elamu- ja kommunaalmajanduse valdkonda investeeritakse kokku 0,1 miljonit eurot.
		- Üldvalitsemise tegevusalas teostatakse investeeringuid 0,1 miljoni euro ulatuses.
* **põhivara soetuseks antavast sihtfinantseerimisest**, mis moodustab 3,8% ehk 0,2 miljonit eurot:
	+ - Hajaasustuse programm, sihtotstarbelised toetused Sihtasutusele Märjamaa Valla Spordikeskus ja ASle Matsalu Veevärk.
* **Intressikuludest,** mismoodustab 7,7%ehk0,4 miljonit eurot.

Investeeringute finantseerimiseks võetakse käesoleval aastal pikaajalist laenu 2,024 miljonit eurot.

Joonis 2. Investeeringud valdkondade ja finantseerimisallikate kaupa (tuhat eurot)

Finantsseis

* **Omafinantseerimisvõime** ehk põhitegevuse tulude ja põhitegevuse kulude vahe on 0,96 miljonit eurot ehk 6,2% põhitegevuse tuludest, millest tasutakse olemasolevaid laenu makseid ja osaliselt intressikulusid. Eesmärk on järgnevatel aastatel finantseerimisvõimet suurendada.
* **Netovõlakoormus** (kohustused miinus likviidsed varad) moodustab 2024. aasta lõpuks 63,9% põhitegevuse tuludest ehk 9,8 miljonit eurot. Seaduse kohaselt on 2024. aastal valla netovõlakoormuse ülempiiriks 80% põhitegevuse tuludest (12,4 miljonit eurot). Seega püsib Märjamaa vald lubatud netovõlakoormuse piirides.
* **Likviidsete varade maht** 2023. aasta lõpuks oli 0,975 miljonit eurot, millest 0,617 miljonit eurot suunati kulude katteks. Likviidsete varade suunamata jääk on 0,358 miljonit eurot.

Ülevaate koostas:

Lea Laurits

rahandusosakonna juhataja

lea.laurits@marjamaa.ee

1. maksutulud, tulud kaupade ja teenuste müügist, saadavad toetused, muud tegevustulud [↑](#footnote-ref-1)
2. sellist tähistust, võrdlemaks 2024.aasta eelarvet 2023. aasta eelarve täitmisega, kasutatakse dokumendis läbivalt [↑](#footnote-ref-2)
3. antavad toetused, muud tegevuskulud [↑](#footnote-ref-3)